HamKam risikerer poengtrekk
Dermed har klubben to uker til å snu en negativ egenkapital på over 2 millioner kroner. Daglig leder Finn Paulsen ber kommunen om hjelp, blant annet i form av redusert baneleie, ifølge Hamar Arbeiderblad. «Det varsles nå om mulig trekk av to poeng dersom klubben ikke kan framvise positiv egenkapital per 30.06., ingen lisens dersom vi ikke har positiv egenkapital per 31.10, og eventuelt åtte poengs trekk dersom man får lisens, men ikke har positiv egenkapital per 31.12 2012», heter det i Paulsens brev til kommunen. I verste fall mister HamKam lisensen. Totalt ber HamKam en reduksjon for 2011 på 576.076 kroner, mens de for 2012 ber om å få redusert leien med 1,2 millioner kroner. HamKam jobber også med å kvitte seg med gjeld. Flere store selskaper har sagt at de sletter klubbens lån dersom Hamar kommune sletter sitt ansvarlige lån til HamKam på 8 millioner kroner. - Slik jeg ser det må vi få slettet de ansvarlige lånene nå. Hvis ikke er jeg redd det blir kroken på døren til slutt, sier Finn Paulsen til HA.
HamKam sliter økonomisk. Innen 30. juni må klubben ha positiv egenkapital, ellers er poengtrekk eneste løsning.